
Javni razpis Obnova planinskih objektov na obmejnih problemskih območjih

ODGOVORI NA VPRAŠANJA


5. Prosimo za pojasnilo glede izpolnjevanja pogojev za prijavo društva XY. Pravni in dejanski položaj koče je naslednji: 
· zemljišče, na katerem stoji koča, je v zemljiški knjigi v lasti fizične osebe,
· društvo XY ima z lastnikom oziroma njegovim pravnim prednikom sklenjeno dolgoročno najemno pogodbo za zemljišče za obdobje 99 let,
· v navedeni najemni pogodbi je izrecno določeno, da lastnik zemljišča dovoljuje društvu XY gradnjo planinske koče ter da bo zgrajena koča izključna last društva XY,
· najemna pogodba vsebuje tudi izrecno dovoljenje lastnika za njen vpis v zemljiško knjigo,
· društvu XY je bilo izdano gradbeno dovoljenje za gradnjo koče,
· društvu XY je bilo po dokončani gradnji izdano tudi uporabno dovoljenje,
· koča je evidentirana v katastru nepremičnin, vendar društvo XY kot lastnik koče ni vpisano v zemljiško knjigo,
· zemljiškoknjižni lastnik zemljišča soglaša z uporabo koče in zemljišča s strani društva XY,
· zemljiškoknjižni lastnik daje tudi izrecno soglasje za prijavo društva XY na predmetni javni razpis ter za izvedbo predvidene sanacije oziroma investicije,
· društvo XY trenutno nima v zemljiški knjigi vpisane stavbne pravice na predmetnem zemljišču, prav tako koča ni vpisana v ZK, le parcela na kateri stoji in posledično ZK izpiska za lastništvo ne moremo priložiti. 
Glede na navedeno vas prosimo za pojasnilo, ali društvo XY ob predložitvi navedenih dokazil izpolnjuje pogoje glede lastništva oziroma najemnega razmerja in pravice za izvedbo investicije ter se lahko prijavi na predmetni javni razpis.

Odgovor:
Društvo se lahko prijavi na razpis. Društvo mora imeti z lastnikom objekta (oz. zemljišča, če objekt ni vpisan v zemljiško knjigo) sklenjeno najemno pogodbo za obdobje najmanj petih let po zaključku projekta in pridobljeno pisno soglasje lastnika za izvedbo projekta.
 
Posebej prosimo za pojasnilo, ali dejstvo, da lastninska pravica društva XY na koči oziroma stavbna pravica ni vpisana v zemljiško knjigo, predstavlja oviro za prijavo, če društvo predloži dolgoročno najemno pogodbo, gradbeno in uporabno dovoljenje ter aktualno izrecno soglasje zemljiškoknjižnega lastnika za prijavo na razpis in izvedbo investicije.

Odgovor:
Kot razumemo objekt ni vpisan v zemljiško knjigo. Kadar je v zemljiški knjigi vpisana le parcela, vse pravice, ki so vpisane na parceli, veljajo tudi za vse nepremičnine, ki na parceli stojijo. V tem primeru se bo štelo, da je lastnik objekta fizična oseba, zato je za prijavo potrebna najemna pogodba in soglasje. 
 
Prosimo tudi za pojasnilo, ali je za izpolnjevanje pogojev razpisa v opisanem primeru potreben predhoden vpis stavbne pravice v zemljiško knjigo ali navedena dokumentacija zadostuje.

Odgovor:
Vpis stavbne pravice samo zaradi prijave na razpis ni potreben. V izogib morebitnim težavam v prihodnje pa je verjetno smotrno čim prej urediti ustrezno pravico na nepremičnini.

6. Ali lahko vlogo prek sistema SOVD v imenu prijavitelja (planinskega društva) odda njegov pooblaščenec oziroma zunanji pripravljavec vloge, če so vsi zahtevani obrazci ustrezno podpisani s strani prijavitelja? Ali je v tem primeru potrebno vlogi priložiti tudi posebno pooblastilo za oddajo vloge? Prosimo tudi za pojasnilo, kako zunanji pošiljatelj pridobi dostop oziroma povezavo za oddajo vloge prek SOVD.

Odgovor:
Vlogo lahko odda tudi pripravljavec, če so vsi obrazci podpisani s strani prijavitelja. Pooblastilo ni potrebno. Za oddajo preko sistema SOVD se je v sistem potrebno prijaviti s kvalificiranim digitalnim potrdilom ali preko sistema SI-PASS.

7. V 10. členu vzorca pogodbe o sofinanciranju (Obrazec 8) je navedeno, da lahko prejemnik ministrstvu sproti posreduje delne zahtevke za izplačilo. Ali je določeno največje število delnih zahtevkov za izplačilo, ki jih lahko prejemnik odda v posameznem proračunskem letu oziroma v času izvajanja projekta? Če je, koliko zahtevkov je dovoljeno oddati?

Odgovor:
Število oddanih zahtevkov ni omejeno. Prejemnik lahko izstavi toliko zahtevkov, kot želi.

8. Prosimo za pojasnila k naslednjim vprašanjem:

a) Merilo 2: Ali se upošteva skupni delež OVE v objektu po izvedenem projektu (vključno z obstoječimi OVE) ali samo delež, ki ga prispeva projekt?

Odgovor:
Upošteva se skupni delež OVE.

b) Merilo 6: Ali se kot »stalno odprto« šteje tudi objekt, ki je odprt vse leto, a le ob določenih dneh (npr. ob vikendih) in ne vsak dan?

Odgovor:
Da, kot stalno odprt se šteje tudi objekt, ki obratuje vse mesece v letu, tudi če obratuje samo ob določenih dneh.

c) Merilo 6: Ali se upošteva obratovalni čas na dan oddaje vloge ali obratovalni čas po zaključku projekta (npr. če je objekt zdaj odprt sezonsko, po obnovi pa bo stalno odprt)?

Odgovor:
Na dan poteka roka za oddajo vlog.

d) Merilo 7: Do koče vodi cesta, ki je zaprta z zapornico, zato z avtomobilom do koče ne more vsak, le oskrbovalci. Se oddaljenost meri od zapornice ali se šteje, da do objekta vodi cesta?

Odgovor:
Šteje se, da do objekta vodi cesta.

e) Dodatno merilo (1. odstavek 11. člena ZTNP-1): Ali je za dodatne točke odločilna lokacija objekta v TNP ali sedež prijavitelja? Ali pogoj izpolnjuje npr. društvo s sedežem v Ljubljani, ki je najemnik koče v TNP?

Odgovor:
Odločilna je lokacija objekta. Dodatne točke pridobijo objekti, ki so locirani znotraj TNP.

f) Dodatno merilo: Če je odločilen sedež prijavitelja, ali zadošča sedež v TNP na dan oddaje vloge ali je zahtevana minimalna doba pred oddajo?

Odgovor:
Sedež prijavitelja ni relevanten, važno je, kje stoji objekt.

g) Koča ima uporabno dovoljenje in veljavno najemno pogodbo, ni pa vpisana v zemljiško knjigo. Ali zadošča ZK izpisek za parcelo, na kateri stoji?

Odgovor:
Da. V kolikor prijavitelj ni lastnik parcele, je potrebno poleg ZK izpiska priložiti tudi najemno pogodbo in soglasje lastnika.

h) Ali se lahko prijavi objekt, ki je v preteklosti že prejel sofinanciranje po tem ali podobnem razpisu, če gre tokrat za ločeno, novo investicijo?

Odgovor:
Brez natančnejših informacij (kateri razpis, kakšen je bil namen, kaj je bilo sofinancirano,…) težko odgovorimo na to vprašanje. Načeloma pa velja, da če je objekt že prejel sredstva za energetsko obnovo ali obnovo notranjih prostorov, potem ne more še enkrat uveljavljati stroškov za enake aktivnosti oz. ukrepe.

i) Ali je prijava mogoča, če se na objektu posamezni ukrepi (npr. toplotna črpalka ali sončna elektrarna) sofinancirajo pri Eko skladu, v vlogo pa bi vključili le druge upravičene stroške, ki se s temi ne prekrivajo?

Odgovor:
Prijava je mogoča, vendar je potrebno projekt prijaviti kot celoto. To pomeni, da je iz vloge razvidno, da se v okviru projekta postavi tudi sončno elektrarno, ki pa bo sofinancirana z drugih virov. Pri tem je potrebno paziti tudi, da niso presežene dovoljene višine državnih pomoči.

j) Ali se omejitev na eno vlogo nanaša na celoten razpis ali na posamezen rok? Ali lahko prijavitelj, ki na roku 30. 10. 2026 pridobi sredstva, na enem od naslednjih rokov odda novo vlogo za druge ukrepe?

Odgovor:
Omejitev na eno vlogo se nanaša na celoten razpis in ne na posamezen rok.

k) Ali je treba ob zahtevku za izplačilo priložiti novo energetsko izkaznico ali se ta predloži šele ob preverjanju deleža OVE oz. kazalnika rezultata v dveh letih po zaključku projekta?

Odgovor:
Nova energetska izkaznica se predloži, ko se dokazujejo doseženi kazalniki projekta. Kazalnika zmanjšanje specifične rabe primarne energije stavbe in delež obnovljivih virov energije morata biti dosežena najkasneje v roku dveh let po zaključku projekta.

l) Koliko zahtevkov za izplačilo lahko prijavitelj odda v posameznem letu?

Odgovor:
Število oddanih zahtevkov ni omejeno.

m) Ali moramo ob oddaji vloge priložiti le izbrane ponudbe in ne tudi ponudbe neizbranih dobaviteljev?

Odgovor:
Za oddajo vloge zadostuje ena informativna ponudba oz. predračun za posamezno vrsto stroška. Glejte odgovor na vprašanje 2.

n) Ali se lahko izbrani dobavitelj od katerega bomo priložili ponudbo naknadno zamenja med izvedbo?

Odgovor:
Dobavitelj se med izvedbo lahko zamenja, predmet nakupa oz. storitev pa ne.

o) Ali lahko med izvedbo zamenjamo model opreme (npr. pečice, toplotne črpalke ali prezračevanja), če ima novi model enake ali boljše karakteristike?

Odgovor:
Lahko, če ima nov model enake ali boljše karakteristike. V kolikor pride do podražitve, podražitev financira prijavitelj sam.

p) Ali je upravičena tudi delna toplotna izolacija objekta? Koča ima star, kamnit del in novi, opečni del. Izolacijo bi izvedli le na novem delu, ker na starem ni potrebna.

Odgovor:
Je upravičena.

9. Kako se pri sezonsko obratujoči planinski koči, ki je pozimi zaprta in neogrevana, določi začetna in načrtovana specifična raba primarne energije ter dokaže zahtevano najmanj 10 % zmanjšanje? Ali se pri izračunu stanja pred in po investiciji uporabi enak dejanski sezonski režim obratovanja in ogrevanja objekta, ali se uporablja standardiziran režim uporabe stavbe? Prosimo tudi za pojasnilo, ali se v takšnem primeru zahtevano zmanjšanje dokazuje z merjeno energetsko izkaznico, računsko energetsko izkaznico oziroma z drugim energetskim izračunom, ter s katerim dokumentom se po zaključku projekta dokazuje doseganje načrtovanega kazalnika.

Odgovor:
Primerja se potrebna primarna energija za delovanje TSS (kWh/a) pred izvedbo projekta in dve leti po zaključku projekta. Začetno stanje se povzame iz energetske izkaznice objekta, ki je predložena v vlogi. Končno stanje se povzame iz energetske izkaznice objekta, ki se izdela po zaključenem projektu in se predloži dve leti po zaključku projekta. 

10. Planinsko društvo je lastnik koče na planini. V izvedbi je elektrifikacija planine, kjer je tudi naša koča. Projekt izvaja podjetje za distribucijo električne energije. Nesorazmerni stroški izgradnje elektroenergetske infrastrukture, ki jih je dolžno plačati planinsko društvo po tripartitni pogodbi znašajo 30.000,00 EUR + DDV, pri čemer nam je bilo že pojasnjeno, da bo verjetno potreben višji prispevek. Zanima nas ali bi ta strošek lahko vključili v razpis. Koča že preko dvajset let uporablja solarno energijo, ki jo je v prvi fazi sofinancirala občina, ker koča leži na vodozbirnem območju vodnega vira, ki napaja širšo okolico mesta, na območju Nature 2000 in TNP-ja. S priključkom na javno elektro omrežje ne bo več težav s solarno energijo, ki ob večjem obisku koče in daljših deževnih obdobjih ne zagotavlja dovolj energije, tudi uporaba agregata, kot potencialnega vira onesnaževanja, ki ga moramo v teh primerih uporabljati, ne bo več potrebna. Možna bo nabava novih energetsko učinkovitih naprav, ki bodo olajšale delo v koči, uporaba koče v zimskem obdobju s prijaznejšim bivanjem planincev, odpadel bo strošek vzdrževanja sistema fotovoltaike. Pričakujemo tudi večji obisk planincev z e-kolesi, ki jim s sedanjimi kapacitetami ne moremo omogočiti polnjenja baterij. Tudi delovni stroji, ki jih sedaj uporabljamo npr. kosilnica, motorna žaga ipd, bodo zamenjani.

Odgovor:
Strošek elektrifikacije planine ni upravičen.

11. Planinsko društvo je lastnik planinske koče, objekt pa je oddan v dolgoročni najem do leta 2032. Iz razpisne dokumentacije razumemo, da sta lahko upravičena prijavitelja tako lastnik kot najemnik planinskega objekta ter da lahko posamezni prijavitelj na javni razpis odda le eno vlogo. Zanima nas, ali se lahko za isti planinski objekt na javni razpis prijavita oba – lastnik in najemnik – vsak s svojo vlogo in svojim projektom, če gre za vsebinsko, finančno in izvedbeno jasno ločena sklopa investicije, pri katerih se aktivnosti in upravičeni stroški ne prekrivajo in ne prihaja do dvojnega financiranja. Prosimo tudi za pojasnilo, ali se v takem primeru omejitev pomoči de minimis do 300.000 EUR presoja ločeno za vsakega prijavitelja oziroma njegovo enotno podjetje, če lastnik in najemnik med seboj nista povezana subjekta v smislu pravil de minimis.

Odgovor:
Za en planinski objekt se lahko odda samo eno vlogo. Vlogo lahko odda ali lastnik ali najemnik, oba ne moreta. 

12. Želeli bi obnoviti zavetišče, ki je v katastrofalnem stanju. Imamo pa velik problem z lastništvom parcele. V preteklih več kot 50 letih se nihče iz društva ni zavzel, da bi uredil parcelo in stavbo. Sedaj imamo 65 lastnikov parcele - sama stavba pa ni vpisana v zemljiško knjigo. Nesporno je to, da je stavbo gradilo planinsko društvo. Z njo tudi vse od leta 1951 upravlja. Vendar nimamo nikjer nikakršne uradne evidence, da je stavba naša. Imamo samo podatek na FURS-u, kjer nas vodijo kot lastnike. Prosim vas za odgovor, kaj lahko naredimo in kakšno dokazilo bi zadostovalo, da bi lahko obnovili to zares dotrajano planinsko postojanko.

Odgovor:
Kadar prijavitelj ni lastnik objekta, mora imeti z lastnikom objekta (oz. zemljišča, če objekt ni vpisan v zemljiško knjigo) sklenjeno najemno pogodbo za obdobje najmanj petih let po zaključku projekta in pridobljeno pisno soglasje lastnika za izvedbo projekta. Če je lastnikov več, je potrebno soglasje vseh lastnikov. Kar lahko naredite je, da pridobite najemno pogodbo in soglasje vseh 65 lastnikov do poteka roka za oddajo vlog. V kolikor to zaradi velikega števila lastnikov ne bo mogoče predlagamo, da uredite vpis v zemljiško knjigo in se prijavite na enega od naslednjih dveh rokov za oddajo vloge (v letu 2027 oz. 2028). Glejte tudi odgovorna vprašanje 5.

13. Planinska zveza Slovenije ima na seznamu planinskih koč (https://pzs.si/koce/) pri nekaterih objektih zapisano, da je »koča zaprta« ali pa obratuje po predhodnem dogovoru. Ali se pri takem objektu šteje, da se dejavnost dejansko izvaja v smislu točke 5.6/2? 

Odgovor:
Če objekt obratuje po predhodnem dogovoru se šteje, da se dejavnost v objektu izvaja. Če je »koča zaprta« pa je odvisno, zakaj je zaprta. Če je zaprta, ker je konec sezone, potem se šteje, da se dejavnost izvaja. V ostalih primerih se bo presojalo glede na vzrok zaprtja.

Merilo 6 se ocenjuje na podlagi podatkov PZS in pozna le možnosti »stalno odprt« (10 točk) in »odprt sezonsko« (5 točk). Kako boste ocenili objekt, ki ga PZS vodi kot »zaprtega«, v resnici pa obratuje v času poletne sezone ali po predhodni najavi? Na kateri datum veljajo podatki PZS, na podlagi katerih se ocenjujejo merila 4 do 7: na dan oddaje vloge, na dan poteka roka za oddajo ali na dan ocenjevanja?

Odgovor:
Objekt bo ocenjen kot odprt sezonsko. Vloga bo ocenjena na podlagi podatkov, ki bodo javno dostopni na spletni strani PZS na dan ocenjevanja vloge.

14. Ali se Obrazec 9 lahko predloži naknadno, v okviru formalne dopolnitve vloge po točki 9.1 javnega razpisa, če ga prijavitelj ob oddaji vloge ne priloži? 

Odgovor:
Da.

Ali je pomembno, da je soglasje Planinske zveze Slovenije datirano pred oddajo vloge oziroma pred potekom roka za oddajo vloge? Ali se upošteva tudi soglasje z datumom po oddaji vloge, če je bil planinski objekt na seznam planinskih koč PZS vpisan že pred potekom roka za oddajo vloge, v kolikor bo v času oddaje vloge soglasje še v pridobivanju?

Odgovor:
Soglasje mora biti izdano najkasneje do poteka roka za oddajo vlog, kar mora biti iz soglasja tudi razvidno (datum).

15. Koča je bila zgrajena s strani Planinskega društva leta 1994. V seznam planinskih koč je vpisana kot koča III. Z njo ves čas upravlja Planinsko društvo. Lastnik zemljišča na katerem stoji je bila ob gradnji agrarna skupnost, ki je tudi podala soglasje za gradnjo. Pripadajoče stavbno zemljišče je bilo razparcelirano in skupaj s kočo vrisano. Vendar pa do prenosa lastništva parcele ni prišlo, ker je agrarna skupnost prej razpadla in je bilo vknjiženo tudi na to parcelno številko, ki pripada koči in funkcionalnemu zemljišču, 29 lastnikov ki so prej sestavljali agrarno skupnost. Z dedovanjem je število razdrobljenih lastnikov naraslo skoraj na 100. Planinsko društvo se ves čas  trudi  urediti tudi zemljiškoknjižni status, do sedaj nam je uspelo rešiti približno polovico vpisov in smo tudi v zemljiški knjigi vpisani kot 45% lastnik. Več postopkov je še v teku, nekaj dogovorjenih. Ker pa je nekaj vpisanih lastnikov že pokojnih ali pa v tujini na neznanih naslovih bo pot do 100% vknjižbe najbrž nemogoča. Ali se kot dejanski lastnik koče, ki jo je zgradilo društvo in z njo ves čas razpolaga lahko prijavimo na razpis. Radi bi izvedli energetsko sanacijo strehe in prenovo wc-jev oziroma odpadnih vod.

Odgovor:
Kadar prijavitelj ni lastnik objekta, mora imeti z lastnikom objekta (oz. zemljišča, če objekt ni vpisan v zemljiško knjigo) sklenjeno najemno pogodbo za obdobje najmanj petih let po zaključku projekta in pridobljeno pisno soglasje lastnika za izvedbo projekta. Če je lastnikov več, je potrebno soglasje vseh lastnikov. Glejte tudi odgovora na vprašanji 5 in 12.

16. Občina Ruše spada med obmejne občine in je zato upravičena za sodelovanje v tem javnem razpisu. Planinsko društvo ima planinske objekte na Arehu na Pohorju, kjer poteka meja med občinama Slovenska Bistrica in Ruše. Ruška koča leži na ozemlju občine Slovenska Bistrica, depandansa Čandrova koča pa na ozemlju občine Ruše. S Čandrovo kočo bi verjetno lahko sodelovali v tem javnem razpisu, razen, če ni sporno to, da je depandansa od Ruške koče, ki pa ni v občini Ruše. Finančna pomoč iz tega javnega naročila  bi nam zelo koristila, saj je Čandrova koča nujno potrebna obnove: menjavo oken in vrat, prezračevalni sistem, ogrevanje.

Odgovor:
Čandrova koča ni vpisana kot samostojna koča na seznamu planinskih koč Planinske zveze Slovenije. Vodi se kot del Ruške koče, zato bi bila prijava možna samo kot Ruška koča. Ta pa ni v upravičenem območju. 
